সেমি-ফাইনালে হলান্ডকে পাওয়া নিয়ে অনিশ্চয়তায় ম্যানচেস্টার সিটি
রেয়াল মাদ্রিদের কাছে হারের ম্যাচটি মানচেস্টার সিটির ফুটবলারদের হৃদয়েই শুধু ক্ষত তৈরি করেনি, শরীরেও আঁচড় কেটেছে। সেই ম্যাচে পাওয়া চোট থেকে যেমন এখনও পুরোপুরি সেরে উঠতে পারেননি আর্লিং হলান্ড। শনিবার এফএ কাপের সেমি-ফাইনালে চেলসির বিপক্ষে এই স্ট্রাইকারের খেলা অনিশ্চিত বলে জানালেন সিটি কোচ পেপ গুয়ার্দিওলা। ঘরের মাঠে বুধবার টাইব্রেকারে হেরে চ্যাম্পিয়ন্স লিগের শিরোপা ধরে রাখার স্বপ্ন ভেঙে যায় সিটির। সেই ধাক্কা সামলে ওঠার আগেই এফএ কাপের শিরোপা ধরে রাখার অভিযানে কঠিন চ্যালেঞ্জে নামতে হচ্ছে তাদেরকে। রেয়ালের বিপক্ষে ম্যাচের শেষ দিকে সেদিন হলান্ড ও কেভিড ডে ব্রুইনেকে তুলে নিয়েছিলেন গুয়ার্দিওলা। চেলসির বিপক্ষে ম্যাচের আগে সংবাদ সম্মেলনে শুক্রবার গুয়ার্দিওলা জানালেন, দুজনকেই সেদিন মূলত তুলে নিতে বাধ্য হয়েছিলেন তিনি। “আর্লিং একটু সমস্যা অনুভব করছিল, পেশির কোনো কিছু…। কেভিন খুবই ক্লান্ত ও শ্রান্ত হয়ে পড়েছিল, আর পারছিল না। চোটের কারণে পাঁচ মাস বাইরে থাকার পর কিছুদিন আগে সে ফিরেছে, কাজেই এরকম হওয়া স্বাভাবিক।”
হলান্ড ও ডে ব্রুইনে, দুজনই চোটের কারণে এই মৌসুমে লম্বা সময় বাইরে ছিলেন। যে ধরনের ব্যস্ত সূচির ভেতর দিয়ে যেতে হচ্ছে দলকে, তাতে ফুটবলারদের চোট ও ক্লান্তিকে স্বাভাবিক বলেই মনে করেন গুয়ার্দিওলা। “যে পরিমাণ ম্যাচ আমরা এই মৌসুমে ও গত মৌসুমে খেলেছি, এটা স্বাভাবিকই। তরতাজা হয়ে ওঠার সময় খুব একটা মেলে না। বাড়তি সময় খেলতে হয়েছে আমাদের এবং তীব্রতাও ছিল প্রচণ্ড। আমরা তো মেশিন নই, অবসাদ তাই থাকারই কথা।” চ্যাম্পিয়ন্স লিগ থেকে বিদায়ের পরপরই এফএ কাপে নামতে হচ্ছে, প্রিমিয়ার লিগের শিরোপা লড়াইও এখন কঠিন মোড়ে। বাস্তবতা মেনে নিয়েই লড়াইয়ের জন্য দল প্রস্তুত বলে জানালেন গুয়ার্দিওলা। “বিকল্প তো কিছু নেই, নিজেদের নিয়ে হতাশ হয়ে পড়ে থাকলে চলবে না। জয়ের জন্যই আমরা লড়াইয়ে নামি। তবে কখনও কখনও ম্যাচ হারতেও হয়। এটাই হয়েছে।”

রেয়াল মাদ্রিদের বিপক্ষে ম্যাচে পাওয়া চোটে চেলসির বিপক্ষে এই স্ট্রাইকারের মাঠে নামা অনিশ্চিত।